Diana Krallová

Diana Krallová (; * 16. november 1964, Nanaimo, Britská Kolumbia, Kanada) je kanadská džezová speváčka a klaviristka.

Osobný život 

Pochádza z rodiny hudobníkov, otec hrával na klavíri doma a matka spievala v zbore. Hra na klavíri ju bavila už odmalička, ako pätnásťročná hrávala džez v miestnej reštaurácii. Logické rozhodnutie teda bola škola tohto druhu, ktorú absolvovala na Berkleeho vysokej škole hudobných umení v Bostone. Má sestru Michelle. V roku 2003 sa vydala za anglického hudobníka Elvisa Costello. Presne o tri roky neskôr (6. decembra 2006) priviedla na svet v New Yorku dvojčatá, synov Dextera Henryho Lorcana a Franka Harlana Jamesa.

Na koncerte v Bratislave v roku 2009 sa vyjadrila, že má pravdepodobne slovenské korene.

Kariéra 

Už v roku 1993 nahrala svoj prvý album Stepping Out. Jej talent dokladá aj skutočnosť, že na taký mladý vek (29 rokov) ho nahrala s renomovanými džezovými hudobníkmi, Johnom Claytonom a Jeffom Hamiltonom. Album pritiahol pozornosť producenta Tommyho LiPuma, ktorý o dva roky neskôr produkoval jej druhý album, Only Trust Your Heart.

Jej tretí album All for You: A Dedication to the Nat King Cole Trio z roku 1996 bol nominovaný na Grammy a vydržal 70 týždňov v džezovom rebríčku magazínu Billboard. Nasledovali ďalšie úspešné albumy When I Look In Your Eyes (1999) a The Look of Love (2001). Posledný menovaný album dosiahol platinový status a titulná pieseň bola zároveň použitá v bondovke Casino Royale.

V septembri 2001 vyráža Diana na svoje prvé svetové turné a z ktorého je aj album a videonahrávka Diana Krall - Live in Paris, nahraného v parížskej Olympii. V rovnakom roku spolupracuje na piesni “I’ll Make It Up As I Go.” pre film The Score s Robertom de Niro a Marlonom Brandonom v hlavných úlohách.

Po svadbe s Costellom začína pracovať na albume The Girl in the Other Room, vydanom v apríli 2004. Album sa rýchlo dostáva do prvej päťky vo Veľkej Británii a tiež do rebríčka najlepších 40 albumov Austrálie.

Spolupracuje s Rayom Charlesom na jeho albume Genius Loves Company v piesni You Don't Know Me.

V roku 2009 produkuje album Barbry Streisandovej Love Is the Answer. V roku 2012 sa objavuje spolu s Paulom McCartneym v predstavení Kisses on the Bottom, naživo vysielanom cez internet.

13. septembra 2012 spievala Fly Me to the Moon na memoriáli astronauta Neila Armstronga vo Washington D.C.

V Bratislave vystupovala v roku 2009. Plánovaný koncert v novembri 2012 bol napokon zrušený.

Diskografia 

 Štúdiové albumy
 1993 – Stepping Out
 1995 – Only Trust Your Heart
 1996 – All for You: A Dedication to the Nat King Cole Trio
 1997 – Love Scenes
 1999 – When I Look in Your Eyes
 2001 – The Look of Love
 2004 – The Girl in the Other Room
 2005 – Christmas Songs
 2006 – From This Moment On
 2009 – Quiet Nights
 2012 – Glad Rag Doll
 2015 – Wallflower
 2017 – Turn Up the Quiet
 2018 – Love Is Here To Stay
 2020 – This Dream of You

 Živé nahrávky
 2002 – Live in Paris
 2007 – The Very Best of Diana Krall
 2012 – An Intimate Night

 Video
 2002 – Live in Paris
 2004 – Live at the Montreal Jazz Festival
 2009 – Live in Rio

Úspechy a ocenenia 

 1993 – prvý album v 29 rokoch.
 2000 – získava prestížne ocenenie "Order of British Columbia" (Rad Britskej Kolumbie), ktoré je vysokým vyznamenaním pre „súčasných alebo bývalých dlhoročných rezidentov Britskej Kolumbie, ktorí preukázali vysokú mieru individuálnej dokonalosti a úspechu v akomkoľvek odbore v prospech obyvateľov provincie alebo inde“. Je len tretia z radov hudobníkov s týmto ocenením, spolu so Sarah McLachlanovou a Bryanom Adamsom.

 2003 – získava honorárny titul PhD. z Univerzity vo Victorii.

 2004 – uvedená do Kanadskej Siene slávy.

 2005 – stáva sa držiteľom titulu Dôstojník Radu Kanady (Officer of the Order of Canada) za mimoriadne zásluhy v prospech Kanady.

 2008 – pomenovanie námestia Harbourfront Plaza v jej rodnom Nanaiamo bolo na jej počesť zmenené na Diana Krall Plaza.

Je honorárnym členom "Výskumnej nadácie pre viacnásobný myelóm" (Multiple Myeloma Research Foundation – MMRF) a oficiálnym umelcom Steinway.

Grammy 

Bola 13 krát nominovaná, z toho získala 5 cien: v roku 2000 za album When I Look in Your Eyes v dvoch kategóriách, v roku 2002 za album Look of Love, v roku 2003 za album Live in Parisa v roku 2010 za album Quiet Nights''.

Referencie

Iné projekty

Externé odkazy 

 Oficiálna stránka Diany Krallovej
 "The State of Jazz Vocals Today"  od Teda Gioia, Jazz.com

Zdroj 

Kanadské džezové speváčky
Kanadskí džezoví klaviristi
Kanadskí speváci-skladatelia
Kanadskí skladatelia modernej hudby
Skladatelia džezovej hudby
Absolventi Berklee College of Music
Držitelia ceny Grammy
Osobnosti z Britskej Kolumbie